Pia Kjærsgaard (DF), 2023-04-13:
Jeg må godt nok sige, at jeg er spændt på, hvem der til sidstebehandlingen kommer til at stemme for det her forslag, ud fra de her ordførertaler i dag, men det får vi jo så at se.
Det er jo sådan som på alle andre områder, at når muslimer vokser i antal, kommer der ligeledes flere moskéer med minareter, medmindre vi som lovgivere evner at sige fra, og det er jo derfor, vi har fremsat det her beslutningsforslag, hvor det er op til Folketinget at beslutte, om stormoskéer med minareter ikke må opføres nogen steder i Danmark, også selv om minareterne ikke for nuværende – for nuværende – bruges til at indkalde til bøn.
For naiv må man vel være, hvis man tror, at det ikke er det, der på sigt er tiltænkt.
Og jeg kan ikke lade være med at sidde og tænke på, når jeg har hørt alle de her ordførertaler, og jeg tror, det var hr. Mads Fuglede, der var oppe at sige, at man ikke elektronisk kunne indkalde til bøn, om det er i strid med grundloven.
Altså, tingene hører jo ligesom sammen.
Kan man forbyde minareter og indkaldelse til bøn, men ikke forbyde stormoskéer?
Kristendommen har forrang.
Vi har ikke lighed i Danmark; vi har frihed, og der er en enorm frihed til at dyrke sin tro, hvad enten man er buddhist, katolik, kristen, eller hvad ved jeg – eller muslim.
Der er en enorm frihed, og det skal der også være.
Men til stormoskéer vil jeg sige: Nej, under ingen omstændigheder.
Altså, til fremmede regimers trojanske hest vil jeg sige: Nej, under ingen omstændigheder.
Uanset hvad, kan man regne med, at Dansk Folkeparti står fast på det her forslag.
Og vi vil skrive om det.
Vi bliver nok nødt til at råbe lidt højt, har jeg tænkt på, efter hr. Christian Friis Bach sagde, at han mente, at det helst skulle foregå gedulgt.
Altså, jeg er faktisk lidt rystet, oprigtigt, for jeg har egentlig, og det har jeg også sagt, det ved hr. Christian Friis Bach godt, respekt for holdningerne, for de er så radikale, og det har hr. Christian Friis Bach aldrig lagt skjul på.
Det er fint.
Der er andre partier, der går og putter med deres holdninger, siger noget og gør noget andet.
Men det der med, at man er glad for, at det sker kl. 22.30, er altså galt, og jeg synes, at hr. Christian Friis Bach bør tænke sig lidt om en anden gang.
Men jeg bliver bare nødt til at sige, at det er et fremtidsscenarie, som vi i Dansk Folkeparti på det allerkraftigste vil advare imod.
Man kan have den holdning, at f.eks. opførelse af stormoskéer med dertilhørende minareter er noget, man siger man ikke ønsker sig, men at det er noget, man finder at de skal kunne beslutte lokalt, og derfor ikke vil lovgive omkring, fordi man har tillid til, at de lokale byrådsmedlemmer selv kan varetage eget område, og så slipper man for at tage aktivt stilling.
Men sandheden er jo bare, at lokale stemmer ikke altid stemmer overens med det, man står og siger her i Folketinget, og det er trist.
Så uanset hvor stramt man leger at være herinde på Christiansborg i forhold til udlændingepolitikken, er virkeligheden bare lokalt, at der stemmer man mange gange anderledes end det, der bliver sagt på Christiansborg.
Og så kan jeg igen ikke lade være med at tænke på det med, at uden stormoskéer kan man ikke udøve sin tro eller sin religion.
Altså, er det tre stormoskéer, vi har i Danmark?
Så skulle der jo ikke være ret mange praktiserende muslimer, og det er der jo.
Jeg mener, at det er tre – jeg kan blive rettet, hvis det er fire, men det er i hvert fald tre: to i København og en i Roskilde.
Men når der kun er de tre stormoskéer, vil jeg spørge: Hvad med alle de muslimske stakler, der bor i resten af landet?
De kan ikke udøve deres tro, eller skal de tage til de to i København, i Rovsingsgade eller på Vibevej, eller ned i Allehelgensgade i Roskilde, hver gang de skal udøve deres tro?
Det er det værste vås, simpelt hen det værste vås, og det er godt, vi får den her debat, uanset om det er kl. 22.30, for der er altså nogle synspunkter, som lige skal endevendes, tror jeg, en ekstra gang hos ordførerne.
Men altså, man kan jo blive tændt af den hellige ild, også kl. 22.30.
Det er jo sjovt med os politikere, at uanset vi faktisk tænker, at nå ja, det kan godt være, tv'et ikke bringer længere, og det synes jeg jo egentlig er godt, er vi der stadig væk, ikke hr. Christian Friis Bach?
Jamen jeg har det stadig væk sådan lidt, at det ikke kan være rigtigt.
Gå nu op og sig, at det der med gedulgtheden var en fejl, hr. Christian Friis Bach.
Det går bare ikke!
Men ellers må man jo sige, at andre ordførere har givet udtryk for sådan lidt forskelligartede holdninger.
Jeg har ikke rigtig helt styr på, hvad nogle mener, men det får vi så oplyst, når det her kommer til en sidste behandling inden den mødefri periode.